b'\n_START_ARTICLE_\nKa\xc5\xa1ta\n_START_SECTION_\nKa\xc5\xa1tovo vladanje v Gornjem Egiptu\n_START_PARAGRAPH_\nKa\xc5\xa1ta je vladal iz Napate, ki je pribli\xc5\xbeno 400 km ju\xc5\xbeno od sedanje meje med Sudanom in Egiptom, vendar je imel zelo veliko oblasti tudi v Gornjem Egiptu, ker je uspel svojo h\xc4\x8derko Amenirdis I. namestiti  za naslednico  aktualne Amonove bo\xc5\xbeje \xc5\xbeene \xc5\xa0epenupet  v Tebah. Namestitev je bila klju\xc4\x8dna za \xc5\xa1iritev njegove oblasti v Gornji Egipt in uzakonjenje ku\xc5\xa1itske  oblasti v tebanski regiji. Mad\xc5\xbearski strokovnjak za Ku\xc5\xa1ite L\xc3\xa1szl\xc3\xb3 T\xc3\xb6r\xc3\xb6k trdi,  da je imel verjetno \xc5\xbee Ka\xc5\xa1ta ku\xc5\xa1itsko voja\xc5\xa1ko garnizijo v Tebah, da bi branila njegovo oblast v Gornjem Egiptu in prepre\xc4\x8dila morebitni napad iz Spodnjega Egipta._NEWLINE_Ka\xc5\xa1tov miren prevzem oblasti v Spodnjem Egiptu  T\xc3\xb6r\xc3\xb6k pojasnjuje z dejstvom, da sta naslednika faraona Osorkona III. Takelot III. in Rudamon v drugi polovici 8. stoletja pr. n. \xc5\xa1t. in prvi polovici 7. stoletja pr. n. \xc5\xa1t. u\xc5\xbeivala v Tebah visok dru\xc5\xbeben polo\xc5\xbeaj. Njegovo trditev potrjujeta njuni razko\xc5\xa1ni grobnici v Tebah. Ka\xc5\xa1tovo oblast v Gornjem Egiptu potrjuje stela, odkrita v templju boga Hnuma na Elefantini (Asuan).  Na steli je njegovo ime ali priimek Nimaatre. Sodobni egiptologi domnevajo, da sta on ali verjetneje njegov naslednik Pije, omenjena na napisu v Vadi Gasusu._NEWLINE_Dol\xc5\xbeina Ka\xc5\xa1tovega vladanja ni znana. Nekateri avtorji ga \xc5\xa1tejejo za ustanovitelja Petindvajsete egip\xc4\x8danske dinastije, ker je bil prvi ku\xc5\xa1itski vladar, ki je svoj vpliv raz\xc5\xa1iril na Gornji Egipt. Med njegovim vladanjem se je nubijsko prebivalstvo med tretjim in \xc4\x8detrtim Nilovim kataraktom hitro poegip\xc4\x8danilo in sprejelo egip\xc4\x8danske obi\xc4\x8daje, vero in kulturo. Nasledil ga je sin Pije.\n_START_SECTION_\nPokop\n_START_PARAGRAPH_\nPiramide v El Kurruju so grobnice Ka\xc5\xa1te in ve\xc4\x8d njegovih naslednikov.  Na najvi\xc5\xa1jem delu  pokopali\xc5\xa1\xc4\x8da so \xc5\xa1tiri grobne gomile (Tum. 1, 2, 4 in 5), vzhodno od  njih pa niz najmanj osmih piramid. Ena od njih je delno vrinjena  v Tum. 19. Najbolj ju\xc5\xbena piramida v nizu pripada najverjetneje Ka\xc5\xa1tovi \xc5\xbeeni Peba\xc4\x8dmi. Pred tem nizom je \xc5\xa1e en niz, v katerem  so Pijeva, \xc5\xa0abakova in Tanutamanijeva piramida._NEWLINE_Na ju\xc5\xbenem delu pokopali\xc5\xa1\xc4\x8da so  piramide kraljic Naparaje (K.3), Kense (K.4), Kalhate (K.5) in Arti (K.6).'